Sistema de contractació centralitzada
Contractació de subministraments i serveis complementaris derivats o relacionats per part dels departaments
El Decret 313/1993, de 24 de novembre, estableix l'organització i competències per a la contractació dels subministraments dins l'Administració de la Generalitat.
Fruit de les experiències assolides durant el període de funcionament dels òrgans competents es va publicar el Decret 342/1996, de 29 d'octubre, que actualitzava alguns articles d'aquell Decret, adaptant-los a les circumstàncies del moment, i bàsicament al contingut de la Llei 13/1995, de 18 de maig, de contractes de les administracions públiques, amb l'objectiu de millorar la gestió de subministraments.
La difusió aconseguida pel Catàleg de béns homologats i d'adquisició centralitzada i els evidents avantatges del sistema, que inicialment estava pensat per a ús dels departaments de la Generalitat, han incrementat les demandes d'adhesió al sistema de contractació centralitzada de subministraments, no solament de les entitats relacionades amb la Generalitat, sinó també de les entitats locals.
Així mateix, per motius d'interès públic, seria aconsellable ampliar l'abast de la utilització d'aquest sistema de contractació centralitzada de subministraments a les institucions de la Generalitat: Parlament, Sindicatura de Comptes, Síndic de Greuges i Consell Consultiu i les altres administracions i entitats públiques ubicades al territori de Catalunya.
D'altra banda, la gestió de subministraments comporta en alguns articles una estreta relació amb els serveis complementaris i derivats que hi estan directament relacionats, com pot ser el cas, entre d'altres, del manteniment, transport, reprografia, càtering, etc. Amb l'objectiu d'aconseguir els avantatges propis de la contractació centralitzada, tant en les economies d'escala dels preus contractuals, com en la simplificació administrativa de la licitació conjunta, aquest Decret, dins les previsions de l'article 199 del text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, que admet la possibilitat que les administracions públiques realitzin la contractació centralitzada de serveis, estableix l'ampliació de competències dels òrgans corresponents per a la contractació centralitzada dels serveis complementaris derivats i relacionats amb els subministraments.
Per tant, d'acord amb el dictamen emès per la Comissió Jurídica Assessora, a proposta del conseller d'Economia i Finances i d'acord amb el Govern,
Aquest Decret té per objecte establir les competències dels òrgans de l'Administració de la Generalitat de Catalunya per a la contractació dels subministraments de productes, béns mobles i dels serveis complementaris derivats o relacionats amb aquests i s'aplica als departaments en què s'organitza aquella.
D'acord amb el que preveu aquest Decret, la contractació dels subministraments i dels serveis de referència que requereixi l'Administració de la Generalitat pot fer-se de manera centralitzada per a tots els departaments o per a tots els que tenen necessitats que convé atendre de manera comuna, o de manera singular per a cadascun dels departaments.
3.1 Els productes, béns mobles o serveis de referència que han d'utilitzar de manera comuna tots o diversos departaments de l'Administració de la Generalitat de Catalunya es poden adquirir centralitzadament o homologats, d'acord amb el que estableix aquest Decret.
3.2 S'entén per adquisició centralitzada la compra, l'arrendament o qualsevol altre negoci jurídic admès per les normes vigents en contractació administrativa mitjançant el qual s'adquireixin productes, béns mobles o els seus serveis de referència.
3.3 S'entén per homologació que la Comissió Central de Subministraments determini, prèvia licitació pública, els productes, béns mobles i els serveis de referència considerats com a tipus, per un període determinat, com també les empreses subministradores i els preus unitaris màxims.
L'adquisició o l'encàrrec de serveis els tramiten els departaments mitjançant el procediment negociat que preveuen l'article 182.g) i l'article 210.f) del text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny.
Trimestralment, els departaments informaran a la Comissió Central de Subministraments de les compres, arrendaments o adquisicions efectuats.
Són òrgans amb competències per a la contractació centralitzada dels subministraments i serveis de referència:
b) La Comissió Central de Subministraments.
7.1 La Comissió Central de Subministraments, adscrita orgànicament al Departament d'Economia i Finances, és l'òrgan de contractació dels productes, béns mobles i serveis de referència que es declarin de contractació centralitzada.
7.2 A més, corresponen a la Comissió Central de Subministraments les competències següents.
a) Efectuar els estudis necessaris per tal que l'Administració de la Generalitat racionalitzi la política de subministraments de productes, béns mobles i serveis de referència.
b) Dictar les instruccions sobre normalització de productes, béns mobles i serveis de referència que requereixi l'Administració de la Generalitat de Catalunya i publicar els catàlegs corresponents, sens perjudici del que preveu el Decret 208/1993, de 27 de juliol, de desenvolupament del sistema informàtic de l'Administració de la Generalitat de Catalunya i de reestructuració de la Comissió de seguiment del pla informàtic de la Generalitat de Catalunya.
c) Ordenar la recollida, l'emmagatzematge o la redistribució, o acordar l'alienació dels productes o béns mobles que ja no siguin necessaris o que s'hagin de renovar.
d) Proposar a la Junta Superior de Subministraments els productes, béns mobles o serveis de referència que puguin ser objecte de contractació centralitzada.
e) Conèixer, impulsar i coordinar, si escau, el funcionament i les actuacions de les comissions de subministrament dels departaments.
f) Establir mitjançant concurs públic acords marc amb els subministradors i empreses de serveis en els termes i les condicions que determini la legislació de contractes de les administracions públiques.
g) Ser l'òrgan de contractació per als contractes de subministraments, de consultoria i assistència i de serveis que siguin necessaris per desenvolupar les seves activitats.
h) Adoptar els acords d'acceptació de sol·licituds d'adhesió al sistema de contractació centralitzada.
7.3 La Comissió Central de Subministraments està integrada per la persona titular de la Direcció General competent en matèria de contractació pública, que n'ocupa la presidència; la persona titular de la Sub-direcció General de Compra Centralitzada, que n'ocupa la vicepresidència; i les persones que presideixen les comissions de subministraments de tots els departaments de l'Administració de la Generalitat, en qualitat de vocals.
La persona responsable de la Secretaria Tècnica de la Comissió Central de Subministraments assisteix a les sessions de la Comissió, amb veu i sense vot, i exerceix les funcions de secretari o secretària d'aquest òrgan col·legiat.
7.4 Com a òrgan de suport de la Comissió, i per tal de dur a terme l'execució dels seus acords i la gestió dels expedients de contractació centralitzada i d'homologació, es crea la Secretaria Tècnica, el titular de la qual assistirà a les sessions de la Comissió Central, amb veu i sense vot, i exercirà les funcions de secretari d'aquest òrgan col·legiat.
7.5 Quan la naturalesa de les contractacions que calgui realitzar ho aconselli o quan així ho cregui convenient, el president de la Comissió pot decidir l'assistència a les reunions, amb veu però sense vot, del personal tècnic especialitzat adient.
Amb caràcter previ a l'adjudicació centralitzada dels contractes de subministraments i serveis de referència, caldrà l'informe de la Intervenció General de la Generalitat i el del Gabinet Jurídic sobre la legalitat del procediment.
9.1 Un cop la Junta Superior de Subministraments hagi adoptat l'acord de declaració d'adquisició centralitzada de determinats productes, béns mobles i serveis complementaris derivats o relacionats, els crèdits consignats als pressupostos dels departaments per a la contractació d'aquells productes, béns mobles i serveis complementaris derivats o relacionats s'assignaran a la Comissió Central de Subministraments.
A aquests efectes, cada departament procedirà a efectuar les reserves pertinents, a disposició de la Comissió, dels crèdits suficients per satisfer l'import dels subministraments i serveis de referència.
9.2 En el supòsit de productes, béns mobles i serveis de referència homologats, una vegada se n'hagi acordat la homologació, correspon a cada departament efectuar la contractació i els pagaments corresponents.
La Secretaria Tècnica de la Comissió Central de Subministraments a què es refereix l'article 7.4 d'aquest Decret està adscrita a la Direcció General del Patrimoni de la Generalitat i té les funcions següents:
a) Gestionar en totes les seves fases els expedients de contractació centralitzada dels subministraments i serveis de referència, així com els expedients d'alienació de productes o béns mobles que ja no siguin necessaris o que s'hagin de renovar.
b) Efectuar els estudis i les propostes sobre instruccions de normalització i prestar el suport tècnic que requereixi la Comissió Central de Subministraments, i podrà requerir les dades que necessiti sobre qualitats, característiques i preus a tota classe de fabricants i venedors.
c) Confegir els catàlegs de productes, béns mobles i serveis de referència homologats i tenir cura de l'edició.
Es desconcentra en els secretaris generals dels departaments la facultat que atribueix als consellers l'article 22.1 de la Llei 25/1998, de 31 de desembre, de mesures administratives, fiscals i d'adaptació a l'euro.
En virtut d'aquesta desconcentració, els secretaris generals respectius es constitueixen en òrgans de contractació per als subministraments i serveis de referència propis de cada departament.
12.1 Al si de cada departament hi ha una comissió de subministraments, dependent del secretari general respectiu.
12.2 Corresponen a les comissions de subministraments de cada departament les funcions següents:
a) Estudiar les necessitats de cada departament en matèria de subministraments i serveis complementaris derivats o relacionats, programar-ne la contractació i proposar l'inici dels expedients corresponents.
b) Actuar com a mesa de contractació en les licitacions públiques referents als subministraments i serveis complementaris derivats o relacionats propis del departament i proposar les adjudicacions corresponents.
c) Remetre a la Comissió Central de Subministraments les relacions de productes, béns mobles i serveis de referència subjectes a contractació centralitzada.
d) Elevar a la Comissió Central de Subministraments les propostes i els suggeriments que consideri adequats, així com els estudis que pugui realitzar.
e) Gestionar els assumptes que li puguin encomanar la Comissió Central de Subministraments sobre productes, béns mobles i serveis de referència de contractació centralitzada o homologats.
f) Fer el seguiment de l'execució dels contractes de subministraments i serveis complementaris derivats o relacionats que hagin formalitzat els respectius departaments i realitzar anualment una avaluació del seus resultats.
12.3 Les comissions de subministraments de cada departament les integren els funcionaris que determini el conseller respectiu, el qual designarà també el president, el vicepresident i el secretari de la comissió, a proposta del secretari general.
12.4 Quan les comissions de subministraments dels departaments actuïn com a mesa de contractació, formaran part també de les comissions un interventor de la Generalitat i un assessor jurídic del departament.
Els contractes menors de subministraments o dels serveis relacionats o derivats no requeriran acord d'autorització de les comissions de subministraments dels departaments, si bé aquestes hauran de rebre informació regular sobre la formalització dels contractes.
Els organismes autònoms i les restants entitats de dret públic vinculades o dependents de l'Administració de la Generalitat, institucions i empreses públiques de la Generalitat i entitats local, universitats públiques i altres administracions i entitats públiques ubicades al territori de Catalunya podran adherir-se voluntàriament com a destinataris dels subministraments i serveis de referència objecte de contractació centralitzada, prèvia sol·licitud que haurà de ser acceptada per acord de la Comissió Central de Subministraments mitjançant la formalització del corresponent conveni de col·laboració, on es fixaran les condicions de l'esmentada vinculació.
Els plecs de clàusules administratives particulars dels concursos d'homologació i, si escau, d'adquisició centralitzada inclouran les entitats adherides com a destinatàries dels béns mobles, productes i serveis de referència objecte de licitació per tal que els subministradors homologats o adjudicataris atenguin les comandes d'aprovisionament o les corresponents prestacions amb caràcter obligatori.
Si durant la vigència del contracte es produeixen noves adhesions es demanarà la conformitat dels contractistes homologats, previ tràmit d'audiència.
Queden derogats els decrets 313/1993, de 24 de novembre, i 342/1996, de 29 d'octubre, de regulació de l'organització i competències per a la contractació dels subministraments dins l'Administració de la Generalitat.
Queden igualment derogades totes les disposicions de rang igual o inferior que siguin incompatibles amb aquest Decret o que el contradiguin o s'hi oposin.